Testosteroon in Oscar se huis | Maroela Media
“Ons het ŉ boks vol van die manlike hormoon testosteroon, spuitnaalde onder ŉ televisiestel in die huis opgespoor,” het Hilton Botha, die ondersoekbeampte in die saak, gesê.
Advokaat Barry Roux, vir Pistorius, het egter aangevoer die testosteroon is ŉ kruiemiddel en nie ŉ verbode middel nie. “Dit is ŉ kruiemiddel,” het Roux gesê. “Dit is nie ŉ steroïede nie en dit is nie ŉ verbode middel nie.”
Roux het voorgestel dat die polisie ŉ apteker moes gevra het om die middel so gou as moontlik te toets. “Dit is versamel en hulle doen toetse,” het Botha onder kruisverhoor geantwoord.
Intussen het die Internasionale Paralimpiese Komitee (IPC) gesê Pistorius is voor en tydens die Paralimpiese Spele verlede jaar in Londen vir verbode middels getoets. “Die resultate was telkens negatief.”
Botha het verder getuig dat daar bloed op een van die selfone in die huis was en ook bloedspatsels op ŉ krieketkolf.
Staatsaanklaer Gerrie Nel het ŉ bloudruk van Pistorius se huis aan die hof voorgehou, in sy saak om borg vir die atleet teen te staan.
Pistorius word van die moord op die model Reeva Steenkamp aangekla. Steenkamp is op 14 Februarie in sy huis in Pretoria doodgeskiet.
Volgens Botha het die persoon, wat die skote afgevuur het, ten minste 1.5m ver van die toiletdeur af gestaan.
Pistorius het weer begin huil toe Nel Botha deur die verklaring, wat hy afgelê het, gewerk het. Die verklaring bevat besonderhede van die swart en wit slaapklere wat Steenkamp aangehad het, en die handdoeke waarmee haar liggaam bedek was.
Botha het verder bevestig dat die boonste paneel van die badkamerdeur gebreek was. Stukke van die deur het binne en buite die deur gelê. “Ons dink die krieketkolf is gebruik om die deur mee oop te breek,” het Botha gesê.
Forensiese en ballistiese toetse moet nog afgehandel word. Botha het egter later gesê dit lyk of die skote in ŉ afwaartse rigting gevuur is. “Dit het vir my voorgekom of die skote in ŉ afwaartse rigting gevuur is,” het hy gesê. “Ek het dit teen myself gemeet.